Diari Oficial de la Generalitat Valenciana


Sumari del DOGV 8509, del 20-03-2019 (2019/2662)

RESOLUCIÓ de 12 de març de 2019, de la Conselleria d'Educació, Investigació, Cultura i Esport, per la qual s'aproven les taules de valoració documental que han rebut el dictamen favorable de la Junta Qualificadora de Documents Administratius.
--------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8509

Data del DOGV
:   20-03-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/2662


Data del document
:   12-03-2019

Organisme emissor
:   Conselleria d'Educació, Investigació, Cultura i Esport

Tipus de document
:   Resolució

Descriptors 

:   * Conselleria d'Educació, Investigació, Cultura i Esport

RESOLUCIÓ de 12 de març de 2019, de la Conselleria d'Educació, Investigació, Cultura i Esport, per la qual s'aproven les taules de valoració documental que han rebut el dictamen favorable de la Junta Qualificadora de Documents Administratius. [2019/2662]  
La Llei 4/1998, d'11 de juny, de la Generalitat, del patrimoni cultural valencià, va crear, per l'article 85, la Junta Qualificadora de Documents Administratius, a la qual correspon l'estudi i el dictamen de les qüestions relatives a la qualificació, la utilització, la integració en els arxius, l'exclusió d'aquests i la inutilitat administrativa dels documents. D'altra banda, en l'article 84.1 de la mateixa llei s'estableix que reglamentàriament es determinaran el termini de vigència administrativa i la resta de normes relatives a la circulació, la conservació i la qualificació dels documents de les distintes administracions de la Comunitat Valenciana, així com la destrucció dels no reservats a la conservació permanent.  
Posteriorment, la Llei 3/2005, de 15 de juny, de la Generalitat, d'arxius, va determinar en l'article 11 la composició i les principals funcions de l'esmentada Junta Qualificadora de Documents Administratius.  
  
Finalment, i com a desplegament de la normativa anterior, es va publicar el Decret 189/2005, de 2 de desembre, del Consell de la Generalitat, pel qual es regulen la Junta Qualificadora de Documents Administratius i el procediment de valoració, conservació i eliminació del patrimoni documental dels arxius públics. En aquest decret s'estableix, en l'article 17.1, que les propostes de taules de valoració documental que hagen sigut objecte d'un informe favorable de la Junta Qualificadora de Documents Administratius seran aprovades per mitjà d'una resolució del conseller competent en matèria de cultura.  
En la sessió celebrada el dia 29 de gener de 2019, la Junta Qualificadora de Documents Administratius va estudiar les propostes de taules de valoració documental presentades per les corresponents comissions de valoració documental.  
En conseqüència, fent ús de les facultats que em confereix l'article 28.e de la Llei 5/1983, de 30 de desembre, del Consell, resolc:  
  
  
Primer  
Aprovar i fer públiques les taules de valoració documental presentades per les diferents comissions de valoració documental de l'Administració que han obtingut l'informe favorable de la Junta Qualificadora de Documents Administratius en la sessió celebrada el dia 29 de gener de 2019:  
- Codi 00375. Concursos generals de trasllats de cossos docents no universitaris.  
- Codi 00143. Transport escolar col·lectiu en els centres educatius no universitaris de titularitat de la Generalitat.  
- Codi 00588. Ajudes individuals per al transport escolar en els centres educatius no universitaris de titularitat de la Generalitat.  
- Codi 00493. Sol·licitud de NIF (número d'identificació fiscal) dels centres docents no universitaris de titularitat de la Generalitat.  
- Codi 00156. Altes, baixes i modificacions de línies telefòniques dels centres docents no universitaris de titularitat de la Generalitat.  
El resum de les taules de valoració documental aprovades figura com a annex de la present resolució.  
  
Segon  
Aprovar i fer pública la modificació a transversals per a tota la Generalitat de les taules de valoració documental 00335 i 00384 a sol·licitud de la Comissió de Valoració Documental de la Conselleria de Sanitat Universal i Salut Pública; així com el seu canvi de denominació, que ha obtingut l'acord favorable de la Junta Qualificadora de Documents Administratius en la sessió celebrada el dia 29 de gener de 2019.  
  
La modificació de les taules de valoració documental aprovades figura com a annex de la present resolució.  
  
Tercer  
D'acord amb el que preveu l'article 39 de la Llei 39/2015, d'1 d'octubre, del procediment administratiu comú de les administracions públiques, la present resolució tindrà efectes plens al cap de tres mesos de ser publicada en el Diari Oficial de la Generalitat Valenciana, i estarà condicionada, en tot cas, al fet que durant aquest termini de temps no hi haja constància de la interposició de cap recurs.  
  
Contra la present resolució, que posa fi a la via administrativa, de conformitat amb el que disposa l'article 114 de la Llei 39/2015, d'1 d'octubre, del procediment administratiu comú de les administracions públiques, es podrà interposar un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos comptats des de l'endemà del dia en què es publique la present resolució, de conformitat amb el que estableixen els articles 10 i 46 de la Llei 29/1998, de 13 de juny, reguladora de la jurisdicció contenciosa administrativa.  
  
En tot cas, les institucions i els organismes afectats no podran procedir a l'eliminació de la documentació fins que la resolució, en cas de ser impugnada, adquirisca fermesa legal.  
  
València, 12 de març de 2019. El conseller d'Educació, Investigació, Cultura i Esport: Vicent Marzà Ibáñez.  
  
  
  
  
ANNEX  
  
Codi: 00454  
Sèrie documental: Concursos generals de trasllats de cossos docents no universitaris.  
Òrgan productor: Conselleria d'Educació, Investigació, Cultura i Esport / Direcció General de Centres i Personal Docent / Subdirecció General de Personal Docent / Servei de Selecció i Provisió de Personal Docent.  
Funció: Gestionar els concursos generals de trasllats de funcionaris docents per a la provisió de places de cossos docents no universitaris (cos de mestres, secundària i altres cossos) en els centres públics de la Comunitat Valenciana.  
  
Data dictamen: 29 de gener de 2019  
Dictamen: Eliminació parcial al cap de 5 anys. Es conservarà permanentment l'expedient general que continga els documents que proporcionen evidència legal dels processos de provisió, és a dir les bases de la convocatòria, les actes de les comissions de valoració, les resolucions i els recursos.  
  
  
  
  
Codi: 00252  
Sèrie documental: Transport escolar col·lectiu en els centres educatius no universitaris de titularitat de la Generalitat.  
Òrgan productor: Conselleria d'Educació, Investigació, Cultura i Esport / Direcció General de Centres i Personal Docent / Subdirecció General de Centres Docents / Servei de Gestió de Serveis Complementaris de Centres Públics.  
Funció: Gestionar el servei de transport escolar col·lectiu per a l'alumnat d'educació infantil de segon cicle, educació primària i secundària obligatòria i educació especial que cursa estudis en centres educatius no universitaris de titularitat de la Generalitat.  
Data dictamen: 29 de gener de 2019  
Dictamen: Eliminació parcial al cap de 5 anys. Es conservarà permanentment: normativa comuna, resolucions, instruccions, i actes de comissions avaluadores; certificacions del Consell Escolar sobre la veracitat de les dades introduïdes en el sistema; documentació administrativa derivada dels procediments de contractació del servei de transport escolar; resolucions definitives de l'alumnat beneficiari i autoritzat; relació d'alumnes beneficiaris del transport col·lectiu anteriors a l'any 2000 o, en defecte d'això, conservació de les sol·licituds; nombre de sol·licituds de transport col·lectiu i nombre de beneficiaris anuals de l'aplicació informàtica AJUDES; informes de la inspecció educativa d'autorització de les rutes.  
  
  
  
  
Codi: 00306  
Sèrie documental: Ajudes individuals per al transport escolar en els centres educatius no universitaris de titularitat de la Generalitat.  
Òrgan productor: Conselleria d'Educació, Investigació, Cultura i Esport / Direcció General de Centres i Personal Docent / Subdirecció General de Centres Docents / Servei de Gestió de Serveis Complementaris de Centres Públics.  
Funció: Gestionar les ajudes individuals de transport escolar per a l'alumnat d'educació infantil de segon cicle, educació primària i secundària obligatòria i educació especial que cursa estudis en centres educatius no universitaris de titularitat de la Generalitat.  
Data dictamen: 29 de gener de 2019  
Dictamen: Eliminació parcial al cap de 5 anys. Es conservarà permanentment: documentació administrativa relativa a les disposicions que regulen les ajudes, resolucions, instruccions, i actes de les comissions avaluadores; certificats del Consell Escolar sobre la veracitat de les dades introduïdes en el sistema; relacions dels beneficiaris de les ajudes o, en defecte d'això, de les sol·licituds d'ajuda anteriors a l'any 2000, any en què es va posar en producció l'aplicació AJUDES; nombre de sol·licituds i nombre de beneficiaris anuals de l'aplicació AJUDES.  
  
  
  
  
Codi: 00985  
Sèrie documental: Sol·licitud de NIF (número d'identificació fiscal) dels centres docents no universitaris de titularitat de la Generalitat.  
Òrgan productor: Conselleria d'Educació, Investigació, Cultura i Esport / Direcció General de Centres i Personal Docent / Subdirecció General de Centres Docents / Servei de Règim Jurídic, Econòmic i Administratiu de Centres Públics.  
  
Funció: Gestionar la sol·licitud de NIF per als centres docents públics no universitaris de titularitat de la Generalitat davant de l'Agència Tributària.  
Data dictamen: 29 de gener de 2019  
Dictamen: Conservació permanent.  
  
  
  
  
Codi: 00148  
Sèrie documental: Altes, baixes i modificacions de línies telefòniques dels centres docents no universitaris de titularitat de la Generalitat.  
Òrgan productor: Conselleria d'Educació, Investigació, Cultura i Esport / Direcció General de Centres i Personal Docent / Subdirecció General de Centres Docents / Servei de Règim Jurídic, Econòmic i Administratiu de Centres Públics.  
  
Funció: Gestionar altes, baixes i modificacions de línies telefòniques analògiques i digitals per als centres docents no universitaris de titularitat de la Generalitat.  
Data dictamen: 29 de gener de 2019  
Dictamen: Conservació permanent.  
  
  
  
  
Codi: 00221  
Sèrie documental: Projectes de supervisió d'obres.  
Òrgan productor: Conselleria d'Hisenda i Model Econòmic / Secretaria Autonòmica de Model Econòmic i Finançament / Subdirecció General de Patrimoni / Servei de Gestió Immobiliària.  
Funció: Els projectes resultants de la seua funció de dirigir l'Oficina de Supervisió de Projectes de la Conselleria.  
Data dictamen: 29 de gener de 2019.  
Dictamen: Conservació permanent.  
Aquest dictamen té caràcter transversal per a tota la Generalitat.  
  
  
  
  
Codi: 00483  
Sèrie documental: Projectes de gestió immobiliària del patrimoni de la Generalitat.  
Òrgan productor: Conselleria d'Hisenda i Model Econòmic / Secretaria Autonòmica de Model Econòmic i Finançament / Subdirecció General de Patrimoni / Servei de Gestió Immobiliària.  
Funció: Redactar els projectes i dirigir les obres dels edificis administratius de la Generalitat, o de qualsevol altra àrea que se li encomane.  
Data dictamen: 29 de gener de 2019.  
Dictamen: Conservació permanent.  
Aquest dictamen té caràcter transversal per a tota la Generalitat.